Natten til tirsdag blev der begået indbrud i tøjbutikken Lillemig i Vestergade i Arden. Alarmen gik klokken 02.30, da tyvene skaffede sig adgang til butikken ved at bryde en dør op, fortæller vagtchef ved Nordjyllands Politi, Poul Badsberg. To mænd er set køre fra stedet i en lys Audi, formentlig en ældre model, som har stjålne nummerplader med nummeret DF 29 859. En patrulje spottede i løbet af natten bilen ved Østrup syd for Aars, men bilen kørte så stærkt, at patruljen ikke indhentede den. Nordjyllands Politi hører gerne fra personer, som kan have set bilen med de stjålne nummerplader. Politiet kan kontaktes på telefon 114.
To mænd stak af fra indbrud i Arden.